Milionarii lunii mai

În România au avut loc, până acum, trei scrutinuri pentru alegerea membrilor Parlamentului European: în noiembrie 2007, în iunie 2009 și în mai 2014. Anul acesta, alegerile pentru Parlamentul European au loc, în România, pe 26 mai. E o lună bună, luna mai, pentru politicienii care vor să pună deoparte niște bani buni timp de cinci ani, muncind la Bruxelles, Strasbourg și în studiourile televiziunilor din România. Printre eurodeputații români care își termină mandatul în luna mai se află unii cu vechime, care au deja trei mandate (chiar dacă unul mai scurt, de doar un an și jumătate), unii cu câte două mandate și unii aflați la primul și, poate, ultimul mandat. Unii dintre actualii eurodeputați speră la un nou mandat, alții se retrag în glorie, dar toți au în comun ceva: conturi mult mai pline decât atunci când au candidat prima dată.

Unul dintre eurodeputații români care au făcut realmente avere în timp ce se afla la Bruxelles este Cristian Bușoi, membru al PNL. Cristian Bușoi se află la al treilea mandat, fiind europarlamentar din 2007. În conturile sale și ale soției se aflau, în luna iunie 2018: 117.800 USD, 1.361.115 de euro, 1.903.781 de lei. De asemeni, familia Bușoi mai avea: bijuterii, ceasuri și tablouri în valoare de 71.000 de euro, opt terenuri, dintre care două agricole, și patru case, dintre care una la Bruxelles și una cu suprafața de peste 900 de metri pătrați. Cristian Bușoi a acordat împrumuturi de 1.397.000 de lei și 163.585 de euro și mai are 14.752.521 de acțiuni la Fondul “Proprietatea”, în valoare de aproximativ 12.900.000 de lei. Datoriile familiei Bușoi sunt de 250.000 de euro. Dar Cristian Bușoi nu acumulează doar din salariu, diurne și alte beneficii pe care le are ca europarlamentar. Împreună cu soția câștigă, din activitatea cabinetului lor notarial, aproximativ 1.000.000 de lei anual.

La celălalt capăt al lanțului trofic se găsește europarlamentarul Traian Ungureanu. Acesta se află la finalul celui de-al doilea mandat de eurodeputat, dar afișează o declarație de avere extrem de sărăcăcioasă. În conturile sale erau, la jumătatea lui 2018, doar 59.000 de euro și 1.100 de lire sterline, iar ca proprietăți deținea un apartament moștenit în 2012 și jumătate dintr-un apartament de 48 de metri pătrați în Londra, cumpărat în 1998, pe când lucra la BBC. Cum domnul Ungureanu a câștigat în zece ani de mandat peste 800.000 de euro doar din salariul de eurodeputat (plus alte 570.000 de euro din diurne), faptul că a economisit doar 59.000 de euro ni-l arată drept un mare iubitor de cărți, căci probabil pe asta își cheltuiește toți banii. Pe coafor sau frizer în nici un caz.

Foarte promițători sunt tinerii care vin din spate, eurodeputați la primul mandat. Astfel, Siegfried Mureșan, intrat în PE ca membru PMP, trecut la PNL, de unde așteaptă un nou mandat, a reușit deja să acumuleze, la nivelul lunii iunie 2018, 571.706 euro. Din suma asta, 121.866 de euro reprezintă bani pe care domnul Mureșan i-a primit pentru cheltuielile cabinetului său parlamentar, dar nu i-a cheltuit. I-a depus într-un cont, dar nu este obligat să-i returneze, pentru că sumele respective nu trebuie decontate.

Are și PSD un star al acumulării. Claudia Țapardel este la primul și, posibil, ultimul mandat de europarlamentar, dar nu s-a descurcat deloc rău. În iunie 2018 avea în conturi 359.873 de euro, toți economisiți din 2014, anul preluării mandatului în PE, și până la data completării declarației de avere.

Până pe 26 mai vom continua să vă prezentăm averile adunate de către europarlamentarii români. Nu de alta, dar merită să știm de ce votăm, nu?